Muldersdrift-man tydens huisbraak doodgeskietArgieffoto Ao. Hitler Ngwenya, woordvoerder van die polisie, het gesê die 26-jarige man en sy vriendin het geslaap toe die rowers omstreeks 03:00 gedwonge toegang tot die huis verkry het. Die man het glo gehoor hoe hulle inkom en het gaan ondersoek instel, waarna hy “verskeie kere” in die bors geskiet is. Hy is op die toneel dood. Ngwenya het gesê die rowers het verskeie huishoudelike items gebuit voordat hulle op die vlug geslaan het. Hy kon nie bewerings dat die vrou ook in haar been geskiet is en ná die voorval gehospitaliseer is, bevestig nie. Hy wou ook nie onmiddellik die paartjie se name bekendmaak nie, omdat dit moontlik die polisie se ondersoek kan beïnvloed. ŉ Saak van moord en huisbraak word ondersoek en niemand is nog in hegtenis geneem nie. Vroeër vandeesmaand is Pieter Roets, ŉ 27-jarige vlieënier, ook deur drie gewapende rowers in sy huis op ŉ kleinhoewe in Muldersdrift oorval en vasgebind. In Januarie is Jannie Stander (47), ŉ bekende in veldren-kringe, tydens ŉ gewapende rooftog in sy huis in Muldersdrift doodgeskiet.